РЕПУБЛИКА СРБИЈА

РЕПУБЛИЧКА ИЗБОРНА КОМИСИЈА

02 Број: 06-15/22

9. јануар 2022. године

Б е о г р а д

З А П И С Н И К

30. СЕДНИЦЕ РЕПУБЛИЧКЕ ИЗБОРНЕ КОМИСИЈЕ,

ОДРЖАНЕ 8. ЈАНУАРА 2022. ГОДИНЕ

 Седница је почела у 18,20 часова.

 Председавао је Владимир Димитријевић, председник Републичке изборне комисије.

 Седници су присуствовали чланови Републичке изборне комисије: Драгана Одовић, Немања Поповић, Зоран Лукић, Марко Јанковић, Весна Миздрак, Никола Јелић, Џемил Сијарић, Марија Ђоковић, Бранкица Јовић, Татјана Китановић, Ђорђе Павловић, Владимир Матић и Мирослав Васић; заменици одсутних чланова: Нада Јелић, Марко Кулић, Горан Дилпарић, Срђан Зораја, Горан Михајловић, Зорица Симеуновић и Марица Бурсаћ; заменици присутних чланова: Вељко Перовић, Весна Стојковић, Марина Ђукановић, Енис Зековић, Џемил Диванефендић, Марина Марковић и Борис Бутулија, као и Срђан Смиљанић, секретар Републичке изборне комисије.

 Седници нису присуствовали: Усаме Зукорлић, заменик председника Републичке изборне комисије; чланови Комисије: Јелена Миленковић, Владимир Јестратијевић, Ђула Ладоцки, Миљкан Карличић, Вељко Одаловић, Срђана Видовић, Бисерка Живковић, Милош Томашевић и Жељка Радета, као и др Миладин Ковачевић; заменици присутних чланова: Бранибор Јовичић, Маја Пејчић, Милош Срећковић, Милован Амиџић, Александар Чамагић и Гордана Радић Поповић; заменици одсутних чланова: Бела Буташ и Срђан Сандић.

 Осим чланова и заменика чланова Комисије, седници су присуствовали: Александар Марићевић и Ана Трифуновић, овлашћени посматрачи Удружења Грађани на стражи и Емилија Орестијевић, овлашћени посматрач Центра за слободне изборе и демократију (ЦеСИД).

 Пре утврђивања дневног реда, Комисија је, већином гласова (19 за и два нису гласала) и без примедби, усвојила записник 29. седнице, одржане 2. јануара 2022. године.

 Приликом утврђивања дневног реда, Владимир Матић, члан Комисије, предложио је допуну дневног реда, тачком која ће се односити на доношење одлуке о утврђивању текста Информације о Акту о промени Устава Републике Србије и која ће садржати аргументе „против“ потврђивања Акта о промени Устава Републике Србије. Истакао је да је мишљења да Информација о Акту о промени Устава Републике Србије, која је усвојена на седници одржаној 3. децембра 2021. године, има само аргументе „за“ потврђивање Акта о промени Устава Републике Србије.

 Због свега наведеног, предложио је да Комисија, у складу са чланом 26. Закона о референдуму и народној иницијативи, донесе одлуку о утврђивању текста Информације о Акту о промени Устава Републике Србије која ће садржати аргументе „против“ потврђивања Акта о промени Устава Републике Србије, а чија ће садржина накнадно бити утврђена.

 Комисија није прихватила предлог Владимира Матића за допуну предложеног дневног реда (три за предлог).

 На предлог председника, Комисија је затим, већином гласова (19 за и два нису гласала) и без дискусије, утврдила следећи

Д н е в н и р е д:

 1. Доношење решења о именовању председника и чланова гласачких одбора и њихових заменика за спровођење гласања на републичком референдуму ради потврђивања Акта о промени Устава Републике Србије, расписаном за 16. јануар 2022. године;

 2. Доношење упутства за спровођење гласања на републичком референдуму расписаном за 16. јануар 2022. године у условима епидемије заразне болести COVID-19;

 3. Доношење одлуке о одређивању времена почетка и завршетка гласања на гласачким местима у иностранству;

 4. Доношење одлуке о накнади инструкторима за рад на спровођењу обука лица која ће бити именована за чланове гласачких одбора за спровођење републичког референдума;

 5. Р а з н о.

**Прва тачка дневног реда –** Доношење решења о именовању председника и чланова гласачких одбора и њихових заменика за спровођење гласања на републичком референдуму ради потврђивања Акта о промени Устава Републике Србије, расписаном за 16. јануар 2022. године

 У уводним напоменама, председник Комисије је напоменуо да је припремљено укупно 8.189 решења о именовању председника и чланова гласачких одбора и њихових заменика за спровођење гласања на републичком референдуму ради потврђивања Акта о промени Устава Републике Србије, расписаном за 16. јануар 2022. године, на основу предлога посланичких група у Народној скупштини, као и предлога Министарства правде за гласачке одборе у заводима за извршење кривичних санкција, односно предлога Министарства спољних послова за гласачке одборе који ће спровести гласање на гласачким местима у иностранству.

 Истакао је да у случајевима где посланичке групе нису доставиле предлог, у складу са чланом 22. Закона о референдуму и народној иницијативи именована су лица у гласачке одборе на основу предлога начелника општинске, односно градске управе.

 Напоменуо је да је предложено именовање 8.189 председника гласачких одбора и њихових заменика, као и 32.678 чланова гласачких одбора и њихових заменика, што је укупно 81.734 лица која треба да буду именована у састав гласачких одбора.

 Истакао је да ће, након доношења наведених решења, Комисија у складу са чланом 80. став 2. Закона о референдуму и народној иницијативи, именовати још по једног члана, односно заменика члана у гласачким одборима, осим у гласачким одборима у заводима за извршење кривичних санкција и у иностранству, а на основу предлога председника Народне скупштине. С тим у вези, председник Комисије је најавио одржавање наредне седнице у понедељак, 10. јануара 2022. године, ради доношења допунских решења.

 У дискусији су учествовали: Горан Михајловић и Владимир Димитријевић.

 Комисија је, већином гласова (18 за и три нису гласала), донела решења о именовању председника и чланова гласачких одбора и њихових заменика за спровођење гласања на републичком референдуму ради потврђивања Акта о промени Устава Републике Србије, расписаном за 16. јануар 2022. године.

**Друга тачка дневног реда –** Доношење упутства за спровођење гласања на републичком референдуму расписаном за 16. јануар 2022. године у условима епидемије заразне болести COVID-19

 Председник Комисије је истакао да је Комисија сачинила Нацрт упутства за спровођење гласања на републичком референдуму расписаном за 16. јануар 2022. године у условима епидемије заразне болести COVID-19, који је упутила Кризном штабу за сузбијање заразне болести COVID-19, ради давања мишљења. Напоменуо је да је Кризни штаб за сузбијање заразне болести COVID-19 на 89. седници, одржаној 28. децембра 2021. године, донео Закључак којим је дао позитивно мишљење на Нацрт упутства.

 Упознао је чланове Комисије са Предлогом упутства за спровођење гласања на републичком референдуму расписаном за 16. јануар 2022. године у условима епидемије заразне болести COVID-19.

 Није било дискусије.

 Комисија је, већином гласова (19 за и два нису гласала), донела Упутство за спровођење гласања на републичком референдуму расписаном за 16. јануар 2022. године у условима епидемије заразне болести COVID-19, у предложеном тексту.

**Трећа тачка дневног реда –** Доношење одлуке о одређивању времена почетка и завршетка гласања на гласачким местима у иностранству

 Председник Комисије је истакао да је Предлогом одлуке предвиђено да ће на гласачким местима у Аустрији, Белгији, Италији, Немачкој, Норвешкој, Русији, Северној Македонији, Француској, Хрватској и Швајцарској гласање бити обављено 16. јануара 2022. године, у времену од 7 до 20 часова по локалном времену, као и да се резултати гласања на гласачким местима у иностранству не смеју се јавно саопштавати нити истицати на гласачком месту пре завршетка гласања у Републици Србији.

 Није било дискусије.

 Комисија је, већином гласова (20 за и један није гласао), донела Одлуку о одређивању времена почетка и завршетка гласања на гласачким местима у иностранству, у предложеном тексту.

**Четврта тачка дневног реда –** Доношење одлуке о накнади инструкторима за рад на спровођењу обука лица која ће бити именована за чланове гласачких одбора за спровођење републичког референдума

 Председник Комисије је истакао да се Предлог одлуке односи на инструкторе који су успешно завршили обуку које је спровела Републичка изборна комисија у складу са Одлуком о организацији и спровођењу обука инструктора за рад у сталном саставу бирачких одбора. Нагласио је да су инструктори успешно обучили више од 50.000 чланова гласачких одбора током избора за народне посланике Народне скупштине у 2020. години.

 Није било дискусије.

 Комисија је, већином гласова (20 за и један није гласао), донела Одлуку о накнади инструкторима за рад на спровођењу обука лица која ће бити именована за чланове гласачких одбора за спровођење републичког референдума, у предложеном тексту.

**Пета тачка дневног реда –** Разно

 1) Мирослав Васић, члан Комисије, поставио је питање у погледу рока за доношење допунских решења за именовање чланова гласачких одбора у складу са чланом 80. став 2. Закона о референдуму и народној иницијативи. Напоменуо је да је мишљења да Комисија треба пре седнице Комисије која је најављена за 10. јануар 2022. године да донесе наведена решења.

 С тим у вези, председник Комисије је истакао да Комисија још увек није примила предлог председника Народне скупштине и да ће из тог разлога Комисија одржати седницу 10. јануара 2022. године како би донела допунска решења.

 2) Председник Комисије је подсетио чланове Комисије да ће се 11. јануара 2022. године извршити предаја гласачког материјала поткомисијама пре гласања у складу са чланом 4. Упутства за припрему и примопредају гласачког материјала. Истакао је да је Комисија обезбедила превоз за чланове Комисије и запослене у Служби Народне скупштине према достављеном распореду.

 Напоменуо је да чланови Комисије, као координатори, треба да укажу поткомисијама да приликом предаје гласачког материјала гласачким одборима пре гласања, гласачке листиће упакују тако што ће по 100 гласачких листића плус преостале гласачке листиће којих је мање од 100 спаковати у засебне коверте, како би се додатно унапредио гласачки процес на гласачком месту.

 Седница је завршена у 18,39 часова.

 Препис тонског снимка седнице саставни је део овог записника.

 СЕКРЕТАР ПРЕДСЕДНИК

 Срђан Смиљанић Владимир Димитријевић